Diari Oficial de la Generalitat Valenciana


Sumari del DOGV 299, del 28-10-1985 (1985/805184)

ORDRE de 30 de setembre de 1985, de la Conselleria de Sanitat i Consum, sobre acreditació de Centres de Planificació Familiar.
------------------------------------------------------------------------------------------------------------------------------

### Dades del document

Número de DOGV
:   299

Data del DOGV
:   28-10-1985

Secció del DOGV
:   ALTRES DISPOSICIONS

Número del document
:   1985/805184


Data del document
:   30-09-1985

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

Ordre de 30 de setembre de 1985, de la Conselleria de Sanitat i Consum, sobre acreditació de centres de Planificació Familiar.  
La Planificació Familiar forma part de l'acció sanitària relacionada fonamentalment amb l'àrea reproductiva i sexual dels individus. Aquesta acció, que hom aborda des de les vessants, educativa, preventiva i assistencial, constitueix un mètode indispensable per a assolir el major grau possible de salut física, mental i social dels individus, de la família i per tant de la societat on s'insereix.   
En atenció d'aquests motius, aquesta ordre pretén que la nostra Comunitat Autònoma, mitjançant els Centres de Planificació Familiar acreditats puga oferir les condicions mínimes imprescindibles per a una actuació escaient en aquesta matèria, tot d'acord amb el Pla General de Centres d'Orientació Familiar del Ministeri de Sanitat i Consum.   
La Generalitat Valenciana segons l'article 31.11 de l'Estatut d'Autonomia, té conferida la competència exclusiva en matèria d'higiene, tenint en compte l'article 38 d'aquest text legal, el qual li confereix el desplegament legislatiu i l'execució de la legislació bàsica de l'Estat en matèria de sanitat interior.   
D'altra banda, el Reial Decret 278/1980, de 25 de gener, en l'article 14.1, apartat e) transfereix al Consell del País Valencià, entre les funcions i les competències en ordre a l'acció pública sanitària, els programes sanitaris tendents a la protecció i la promoció de la salut, així com les accions sanitàries permanents en matèria de malalties transmissibles i no transmissibles i l'educació sanitària.   
En atenció d'aquests motius, i segons les atribucions que em confereixen els articles 35 i 44 de la Llei de Govern Valencià.   
ORDENE  
Article primer  
Els Centres de Planificació Familiar qualsevol que en siga la titularitat, pertanyents a l'àmbit territorial de la Comunitat Valenciana, hauran de complir les condicions i els requisits mínims que hom contempla en aquesta Ordre, sense perjuí d'aquells altres que establesca la legislació bàsica de l'Estat.   
Article segon  
Es consideren per Centres de Planificació Familiar aquells centres sanitaris que, comptant amb els mitjans personals i els mitjans materials que s'especifiquen en aquesta Ordre, realitzen les funcions següents:   
1. Informació i prestació directa de mètodes anticonceptius, així com la indicació de mètodes irreversibles i llur derivació al centre quirúrgic corresponent.   
2. Orientació i atenció a l?esterilitat i l'assessorament en matèria d'adopció.   
3. Control i tractament de malalties de transmissió sexual aparegudes en el curs del tractament anticonceptius.   
4. Educació i informació en matèria de sexualitat.   
5. Consell pre-natal i genètic, amb selecció dels casos de risc susceptibles d'una atenció més especialitzada per part dels Centres que resulten implicats en la planificació de prevenció de la subnormalitat que efectue la Conselleria de Sanitat i Consum.   
6. Detecció precoç de patologia genital i mamaria.   
7. Assessorament bàsic en matèria de riscs laborals, genètics, infecciosos o d'altra mena que incideixen en la reproducció humana.   
8. Indicació de l'abortament, si fa al cas, segons els supòsits legals i derivació al Centre Hospitalari escaient.   
Article tercer  
En cada Centre hom disposarà d'un arxiu sistemàtic que haurà de recollir les histories clíniques i les dades referents a les prestacions efectuades.   
Aquells que estiguen subvencionats hauran de formalitzar la fitxa homologada d'avaluació d'activitats que reglamentàriament establesca la Direcció General de Salut, la qual haurà de trametre's als Serveis Territorials de la Conselleria de Sanitat i Consum.   
Article quart  
L'activitat dels Centres de Planificació Familiar l'exerciran els professionals següents:   
a) Un Metge especialista en tocoginecologia, o un Metge general o de família, amb formació escaient en aquesta matèria.   
b) Un ATS o Diplomat en Infermeria o Matrona.   
c) Un Assistent Social, que podrà ser compartit per dos o tres Centres pròxims, o ser l?Assistent Social municipal.   
d) Un Auxiliar de Clínica, que podrà realitzar tasques administratives.   
e) Un Psicòleg o Metge amb formació en sexologia, que podrà atendre també diversos Centres. Aquest professional és optatiu sempre que algú de l'equip complesca com a mínim la funció informativa i l'educativa sexual.   
Article cinqué  
Els recursos materials i d'utillatge hauran de ser adients i suficients per a la consecució de les funcions pròpies dels Centres de Planificació Familiar.   
Els elements que hom considere indispensables es contemplen en l'Annex d'aquesta Ordre, el qual podrà ser modificat per la Direcció General de Salut.   
Article sisé  
Es consideren coma nivells mínims de l'activitat assistencial dels Centres de Planificació Familiar una dedicació semanal de 15 hores, una rotació d'usuàries aproximada, del 25% de les noves consultes anuals i una distribució percentual aproximada de l'activitat laboral de manera que el 30% d'aquesta es dedique a tasca informativa i la resta a tasca assistència.   
Article seté  
La Conselleria de Sanitat i Consum, elaborarà i publicarà cada any una relació de Centres que hom considere acreditats a efectes de Planificació Familiar.   
Article vuité  
El compliment dels requisits previstos en aquesta Ordre serà condició imprescindible per a figurar incorporats en el cens de Centres de Planificació Familiar que s'esmenta en l'article anterior, així com per a resultar beneficiari de les subvencions que sobre aquesta matèria puga concedir la Conselleria de Sanitat i Consum, a no ser que aquelles puguen anar destinades precisament a contribuir a l'obtenció dels nivells d'acreditació fixats.   
DISPOSICIO TRANSITORIA  
Els Centres actualment existents que en el moment d'entrada en vigor d'aquesta Ordre no reunesquen les condicions que s'hi estableixen, disposaran d'un període de sis mesos per a procedir-ne a l'acreditació segons les condicions susdites.   
DISPOSICIONS FINALS  
Primera  
Hom faculta el Director General de Salut per dictar les disposicions que siguen necessàries per a l'execució i desplegament d'aquesta Ordre.   
Segona  
Aquesta Ordre entrarà en vigor l'endemà de la publicació al Diari Oficial de la Generalitat Valenciana.   
València, a 30 de setembre de 1985.   
El Conseller de Sanitat i Consum,  
JOAQUIM COLOMER I SALA  
ANNEX I  
I. Condicions que ha de reunir el local on s'ubique el Centre de Planificació Familiar.   
Ha de reunir les condicions d'habitabilitat requerides per a qualsevol establiment sanitari i disposar com a mínim. d'un espai físic que inclou:   
Una sala d'exploració amb lavabos i sanitaris. Un despatx per a consultes individualitzades. Un espai per a recepció i arxiu. Una sala per a informació i reunió de grup, que no ha d'estar necessàriament unida a la resta de les dependències del Centre. Una sala d'espera.   
II. Utillatge bàsic propi d'un Centre de Planificació Familiar.  
A més, de l?utillatge corresponent a una consulta de medicina  
de base, el Centre haurà de reunir com a mínim. el que es detalla tot seguit:  
a) Material inventariable per a exploració ginecològica de rutina.  
Taula ginecològica amb tamboret i focus de llum.  
Un sistema d'esterilització  
Una taula auxiliar.  
Dues safates rectangulars (gran i petita).  
Una ronyonera.  
Una compotera 20 x 14.  
Una caixa de cirurgia menor.  
Una caixa de cures.  
Un joc de tiges d'Hedgar.  
Dos histeròmetres.  
Una pinça de biòpsia.  
Vuit espèculs d'acer inox. petits.  
Deu espèculs d'acer inox. mitjans.  
Sis espèculs d'acer inox. grans.  
Dos espèculs d'acer inox. virginals.  
Deu portatorundes.  
Dues tisores corbes llargues.  
Dues tisores rectes de 14'5 cm.  
Una pinça de direcció.  
Dues pinces de garfi.  
Un microscopi.  
Una paperera pedal.  
Un fonendoscopi.  
Un esfigmomanòmetre.  
b) Material fungible habitual en consulta ginecològica.  
c) Material audiovisual per a l'informació i l'educació.